September | 2015 | Gereformeerde Kerk Suidkus
Fokustyd, week 3 – Woensdag
Posted on 29/09/2015 by Liana Schutte
Woensdag – Gebed en wêreldsheid v Jak 4: 1-10 v Wat sou jy sê is die invloed van ‘die wêreld’ op jou gebedslewe? v Wat is die gewaarborgde manier om nie antwoorde op jou gebede te kry nie? God en die wêreld is nie op dieselfde missie in dieselfde rigting nie. En jy kan ook nie in albei rigtings bid nie. ‘n Verdeelde hart tussen God en die wêreld lei tot selfsugtige gebede. Selfsugtige gebede lei tot onbeantwoorde gebed. Dit lei daartoe dat ek uiteindelik self die stryd opneem om te kry wat ek eintlik wil hê as seën: die dinge van God en nie God opsig self nie. Maar wanneer ek nederig my hele wese aan God onderwerp en die versoekings om my hart te verdeel weerstaan, sal Satan vlug en my Here sal my oplig uit die verwarring!
Fokustyd, week 3 – Dinsdag
Posted on 28/09/2015 by Liana Schutte
Dinsdag – Na die gebed? v Lukas 11: 5-13 v Watter gelykenis vertel Jesus as deel van sy les oor gebed? Wat moet jy doen na jy gebid het? Die kort gelykenis oor die buurman leer dat na gebed … ons weer moet bid! Om nie jou trots in die pad te laat staan van volhardende en nederige gebed in uiterste afhanklikheid nie. Daarna moet ons opstaan en voortgaan om die probleem aan te pak: Vra eers rond vir oplossings of advies, tweedens beweeg aktief rond op soek na wat gedoen kan word en klop laastens by die deure wat oopgemaak kan word. Vra, soek, klop. Werk aan die oplossing! Maar wat as daar steeds niks gebeur nie? Rus met vertroue in jou Vader se goedheid: dat Hy nie aan jou skadelike dinge sal gee wat van jou kant gesien fantasties lyk nie.
Fokustyd – week 3: Maandag
Posted on 27/09/2015 by Liana Schutte
Maandag – Ons Vader, brood, vergewe en beskerming v Lukas 11: 1-4 v Waarom dink jy leer Jesus ons om ‘ons’ Vader te bid en nie ‘my’ Vader nie? v Hoe is brood, vergifnis en beskerming ŉ “ons” saak? Meestal dink ons oor gebed as iets tussen my en God – individueel. Jesus leer ons dat ek nooit geïsoleer is nie, selfs nie as ek op my eie bid nie. Ook die antwoorde op my gebede is nie geïsoleer nie. Ek is deel van ‘n geloofsgemeenskap. Saam op soek na Hom en Sy heerlikheid en saam ontvang ons om te deel en saam te dien. Is jou gebede en geloofslewe net ‘n “ek” en “my” of ‘n “ons”?
Fokustyd – week 3: Gebed
Gesprek is nodig vir enige verhouding om te groei. Ook vir ons verhouding met God. ‘n Egpaar wat nie met mekaar praat nie sal ‘n swak en verbrokkelende verhouding hê. Ons hoor God in Sy Woord en om tot God te bid is om terug te kommunikeer. Gebed is daarom om God self teë te kom. Gebed is nie net om God vir dinge te vra nie. Ons sien selfs hoe Jesus gereeld weg van die skare tyd alleen spandeer saam met Sy Vader in gebed. Miskien is dit die beginpunt vir ons in die herstel van ons gebedslewe. Om doelbewus tyd alleen te spandeer sonder selfone, tv’s, radio’s, musiek of ander mense. Bid hardop, dit kan jou help om jou aandag te fokus. Hou ‘n gebedslys. Bid saam met ander. Iemand het eenkeer gesê: “Ons behoort die verstomming te ken om sy heerlikheid te prys, die teerheid te beleef as ons sy genade weer sien, en die stryd om afhanklik sy hulp te vra – al hierdie dinge kan daartoe lei dat ons die werklikheid van sy teenwoordigheid ken.”
Fokustyd, week 2 – Saterdag
Posted on 25/09/2015 by Liana Schutte
Saterdag – Vergifnis van sondes is nie goedkeuring van sondes nie. o Matt 5: 17-20 o Wat is die volle doel van die wet van God? o (Rom. 7: 7-11; 10:. 4; HK Son 44 V&A 144) o Hoe sterk voel Jesus hieroor? o Wat was die fout wat die Fariseërs met die wet gemaak het? Elkeen moet maar self besluit wat waar is. Om ander se gedrag te beoordeel is nie verdraagsaam nie. Dít is hoe die wêreld gekies het om sonde te hanteer. Giftige sonde word gerespekteer as alternatiewe maniere waarop mense blydskap en troos vind. Jesus hanteer sonde op ŉ baie meer liefdevolle manier. Die volmaakte wet wys eerder soos ŉ spieël ons aaklige toestand vir ons en ons desperate behoefte aan ware troos. Dít veroorsaak dat ons na die skoonheid van Christus se offer hardloop (Rom. 10: 4). Om die wet na te kom vir redding is nie genoeg nie, om die flikkerende pyle daarvan na Christus te volg is meer as wat die Fariseërs gedoen het. Maar … geen wet … geen sonde nie. Geen sonde … geen behoefte vir Christus. Geen Christus … geen verlossing. Geen redding … geen ware vrede. Christus bring vergifnis en verlossing van sonde, nie die goedkeuring van sonde nie. Watter sonde het jy om mee te breek en dan eerder na Christus te hardloop vir ware vervulling? Bid hieroor.
Posted on 24/09/2015 24/09/2015 by Liana Schutte
Posted on 23/09/2015 by Liana Schutte
Posted on 22/09/2015 by Liana Schutte
Posted on 21/09/2015 by Liana Schutte